Document ID: 32015D0569

DEĊIŻJONI TA' IMPLIMENTAZZJONI TAL-KUMMISSJONI (UE) 2015/569
tas-7 ta' April 2015
li temenda l-Annessi tad-Deċiżjoni ta' Implimentazzjoni 2011/630/UE fir-rigward tal-ekwivalenza bejn il-merħliet bovini uffiċjalment ħielsa mit-tuberkulożi fl-Istati Membri u fi New Zealand u t-tagħrif fil-mudell taċ-ċertifikat tas-saħħa tal-annimali dwar il-kwantità ta' semen
(notifikata bid-dokument C(2015) 2187)
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 88/407/KEE tal-14 ta' Ġunju 1988 li tistabilixxi r-rekwiżiti tas-saħħa tal-annimali applikabbli għall-kummerċ intra-Komunitarju u għal importazzjonijiet ta' semen ta' annimali domestiċi tal-ispeċi tal-bovini (1), u b'mod partikolari l-Artikolu 8(1), l-ewwel sottoparagrafu tal-Artikolu 10(2), l-Artikolu 10(3) u l-Artikolu 11(2) tagħha,
Billi:
(1)
L-Anness I tad-Deċiżjoni ta' Implimentazzjoni tal-Kummissjoni 2011/630/UE (2) jistabbilixxi lista ta' pajjiżi terzi u partijiet tagħhom li minnhom l-Istati Membri huma awtorizzati jimportaw semen ta' annimali domestiċi tal-ispeċi tal-bovini (“semen”). New Zealand huwa inkluż f'dik il-lista. Barra minn hekk, it-Taqsima A tal-Parti 1 tal-Anness II ta' dik id-Deċiżjoni ta' Implimentazzjoni tistabbilixxi l-mudell taċ-ċertifikat tas-saħħa tal-annimali għall-importazzjonijiet fl-Unjoni u għat-tranżitu minnha għal semen mibgħut miċ-ċentru għall-ġbir tas-semen fejn ġie miġbur is-semen.
(2)
Id-Direttiva tal-Kunsill 64/432/KEE (3) tistipula regoli għall-kummerċ fi ħdan l-Unjoni ta' annimali bovini u tipprevedi programmi ta' monitoraġġ u qerda ta' ċertu mard li jaffettwa dawk l-annimali, inkluż it-tuberkulożi. New Zealand talab biex il-programm tiegħu ta' kontroll tat-tuberkolożi bovina jiġi rikonoxxut bħala ekwivalenti għall-programmi ta' monitoraġġ u qerda tat-tuberkulożi bovina implimentati mill-Istati Membri f'konformità mal-kundizzjonijiet stipulati fl-Anness A.I tad-Direttiva 64/432/KEE. It-tagħrif ipprovdut minn New Zealand dwar il-programm tiegħu ta' kontroll tat-tuberkolożi bovina juri li l-istatus tat-tuberkulożi bovina ta' merħla bovina kklassifikata bħala “C2”, skont l-Istrateġija Nazzjonali għall-Ġestjoni tal-Organiżmi ta' Ħsara għat-tuberkolożi bovina ta' New Zealand, huwa ekwivalenti għall-istatus tat-tuberkulożi bovina ta' merħla bovina li fi Stat Membru tkun rikonoxxuta bħala “merħla bovina uffiċjalment ħielsa mit-tuberkulożi” f'konformità mal-kundizzjonijiet stipulati fl-Anness A.I tad-Direttiva 64/432/KEE.
(3)
Għalhekk, il-lista tal-pajjiżi terzi jew partijiet minnhom, minn fejn l-Istati Membri għandhom jawtorizzaw l-importazzjoni ta' semen stipulata fl-Anness I u l-mudell taċ-ċertifikat tas-saħħa tal-annimali stipulat fit-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE għandhom jiġu emendati sabiex jirriflettu l-kundizzjonijiet speċjali li permezz tagħhom l-Unjoni tirrikonoxxi l-ekwivalenza tal-klassifikazzjoni ta' merħliet bovini bħala “C2” fi ħdan il-qafas tal-programm ta' kontroll tat-tuberkulożi bovina implimentat fi New Zealand bil-kundizzjonijiet stipulati f'Anness A.I tad-Direttiva 64/432/KEE għal merħla bovina fi Stat Membru rikonoxxuta bħala li hija “merħla bovina uffiċjalment ħielsa mit-tuberkulożi”.
(4)
Sabiex jitnaqqsu iktar il-piżijiet amministrattivi għaċ-ċentri veterinarji u għall-veterinarju uffiċjali, ikun xieraq li t-tagħrif dwar il-kwantità totali ta' tubi ta' semen fil-kunsinna jitneħħa mill-punt I.28. tal-mudell taċ-ċertifikat tas-saħħa tal-annimali stipulat fit-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE, għaliex dan it-tagħrif diġà jkun iddikjarat fil-punt I.20. ta' dak il-mudell taċ-ċertifikat tas-saħħa tal-annimali.
(5)
Barra minn hekk, jeħtieġ li fil-punt I.28. tat-tabella tal-mudell taċ-ċertifikat tas-saħħa tal-annimali stipulat fit-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE tiddaħħal kolonna fejn jista' jiġi speċifikat it-tagħrif dwar il-kwantità ta' tubi ta' semen miġbura f'data partikolari minn barri donatur identifikat bħala li jissodisfa kundizzjonijiet partikolari għall-marda tal-ilsien blu u l-marda emorraġika epiżootika.
(6)
Għalhekk, l-Annessi I u II tad-Deċiżjoni ta' Implimentazzjoni 2011/630/UE għandhom jiġu emendati skont dan.
(7)
Sabiex jiġi evitat kwalunkwe tfixkil fl-importazzjonijiet ta' kunsinni ta' semen ta' annimali domestiċi tal-ispeċi bovina lejn l-Unjoni, l-użu ta' ċertifikati tas-saħħa tal-annimali maħruġa skont it-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE fil-verżjoni tagħhom qabel id-dħul fis-seħħ ta' din id-Deċiżjoni għandu jkun awtorizzat matul perjodu ta' tranżizzjoni soġġett għal ċertu kundizzjonijiet.
(8)
Il-miżuri previsti f'din id-Deċiżjoni huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
ADOTTAT DIN ID-DEĊIŻJONI:
Artikolu 1
L-Annessi tad-Deċiżjoni ta' Implimentazzjoni 2011/630/UE huma emendati skont l-Anness ta' din id-Deċiżjoni.
Artikolu 2
Għal perjodu ta' tranżizzjoni sat-30 ta' Ġunju 2015, jistgħu jkomplu jiddaħħlu fl-Unjoni kunsinni ta' semen ta' annimali domestiċi tal-ispeċi bovina li jkunu akkumpanjati minn ċertifikat tas-saħħa tal-annimali xieraq maħruġ mhux aktar tard mill-1 ta' Ġunju 2015 skont il-mudell taċ-ċertifikat tas-saħħa tal-annimali stipulat fit-Taqsima A tal-Parti 1 tal-Anness II tad-Deċiżjoni ta' Implimentazzjoni 2011/630/UE fil-verżjoni tiegħu qabel id-dħul fis-seħħ ta' din id-Deċiżjoni.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, is-7 ta' April 2015.

Labels: 3
18
6